‘คลัง-สรรพากร’ปัดพัลวันคดีภาษีหุ้นชินฯ
สรรพากรโบ้ยคลังตัดสินเก็บไม่เก็บภาษีหุ้นชินฯ
25 ต.ค. 2554

สรรพากรโบ้ยคลังตัดสินเก็บไม่เก็บภาษีหุ้นชินฯ
นายสาธิต รังคสิริ อธิบดีกรมสรรพากร กล่าวว่า การเก็บหรือไม่เก็บภาษีหุ้นชินคอร์ป 1.2 หมื่นล้านบาท จะมีข้อสรุปได้ก่อนที่จะหมดอายุความในเดือน มี.ค. 2555 ซึ่งที่ผ่านมากรมได้วินิจฉัยในประเด็นที่เกี่ยวข้องและส่งเรื่องไปให้คณะกรรมการวินิจฉัยภาษีอากรที่มี นายอารีพงศ์ ภู่ชอุ่ม ปลัดกระทรวงการคลังพิจารณาแล้ว
ทั้งนี้ ประเด็นที่กรมสรรพากรได้ชี้แจงไปอยู่บนบรรทัดฐานเดียวกับที่เคยระบุไว้ ดังนั้น หากมีการมองในมุมอื่นที่แตกต่างไปก็ต้องให้คนกลางคือ กฤษฎีกาและอัยการสูงสุด มาช่วยพิจารณา
สำหรับเหตุที่กรมสรรพากรยังไม่ได้ชี้แจงกลับไปยัง สำนักงานการตรวจเงินแผ่นดิน (สตง.) ที่ทำหนังสือมานั้น เนื่องจากต้องขอความเห็นจากคณะกรรมการวินิจฉัยภาษีอากรชุดดังกล่าวก่อน
“ตอนนี้เรื่องไม่ได้อยู่ที่กรม แต่ไปอยู่ที่คณะกรรมการวินิจฉัยภาษีอากร ซึ่งมีปลัดกระทรวงการคลังเป็นประธานแล้ว คณะกรรมการชุดนี้มีเลขาธิการสำนักงานคณะ กรรมการกฤษฎีกามีอัยการสูงสุดเป็นกรรมการอยู่ด้วย ซึ่งเข้าใจว่าปลัดคงมอบให้ นางเสาวนีย์ กมลบุตร รองปลัดกระทรวงการคลัง เป็นประธานแทน” นายสาธิต กล่าว
ก่อนหน้านี้ อธิบดีกรมสรรพากรเคยออกมาให้สัมภาษณ์ยืนยันว่า กรมจะไม่มีการเรียกเก็บภาษีจากการขายหุ้นชินคอร์ปอีกจาก พ.ต.ท.ทักษิณ และคุณหญิงพจมาน ณ ป้อมเพชรอีก เพราะถือว่าเจ้าของหุ้นตัวจริงได้ขายหุ้นให้เทมาเส็กผ่านตลาดหลักทรัพย์แห่งประเทศไทย (ตลท.) ซึ่งได้รับการยกเว้นภาษีอยู่แล้ว
ด้าน นางเสาวนีย์ กล่าวว่า ในฐานะที่ได้รับมอบหมายจากปลัดกระทรวงการคลังให้เป็นประธานคณะกรรมการวินิจฉัยภาษีอากรยังไม่เห็นเรื่องที่อธิบดีกรมสรรพากร ระบุว่า ส่งมาให้พิจารณาแล้วแต่อย่างใด 
อย่างไรก็ดี ยืนยันว่าหากได้รับเรื่องแล้วก็คงจะต้องเร่งพิจารณาให้เรียบร้อยก่อนหมดอายุความ ซึ่งขณะนี้ก็เหลือเพียงประเด็นเดียวคือ ตัดสินว่าต้องเก็บภาษีดังกล่าวจาก พ.ต.ท.ทักษิณ ชินวัตร อดีตนายกรัฐมนตรีหรือไม่ ส่วนประเด็นการไม่อุทธรณ์เก็บภาษีจาก นายพานทองแท้ และ น.ส.พินทองทา ชินวัตร ถือว่าจบไปแล้ว